РЕГЛАМЕНТ (ЕО) № 1125/2009 НА КОМИСИЯТА
от 23 ноември 2009 година
за изменение на Регламент (ЕО) № 794/2004 за прилагането на Регламент (ЕО) № 659/1999 на Съвета относно определянето на подробни правила за прилагането на член 93 от Договора за създаване на Европейската общност във връзка с приложение I, част III.2, част III.3 и част III.7 от него
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 659/1999 на Съвета от 22 март 1999 г. за установяване на подробни правила за прилагането на член 93 от Договора за ЕО (1), и по-специално член 27 от него,
като има предвид, че:
(1)
С Регламент (ЕО) № 794/2004 на Комисията от 21 април 2004 г. за прилагането на Регламент (ЕО) № 659/1999 на Съвета относно определянето на подробни правила за прилагането на член 93 от Договора за създаване на Европейската общност (2) бяха въведени задължителни подробни формуляри за уведомление за държавна помощ.
(2)
След приемането от Комисията на Съобщение относно критериите за анализ на съвместимостта на случаи на държавна помощ за обучение, подлежащи на индивидуално уведомяване (3) и Съобщението на Комисията относно критериите за анализ на съвместимостта на държавна помощ за работници в неравностойно положение и работници с увреждания, подлежаща на индивидуално уведомяване (4), е необходимо да се измени част от формулярите за уведомление, приложени към Регламент (ЕО) № 794/2004.
(3)
Вследствие на наличието на грешка е необходимо да се измени част от формуляра за уведомление, приложен към Регламент (ЕО) № 794/2004.
(4)
Поради това Регламент (ЕО) № 794/2004 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Част III.2 от приложение I към Регламент (ЕО) № 794/2004 се заменя с приложение I към настоящия регламент.
Член 2
Част III.3 от приложение I към Регламент (ЕО) № 794/2004 се заменя с приложение II към настоящия регламент.
Член 3
Въпрос 2.3 от част III.7а и въпрос 2.3 от част III.7б от приложение I към Регламент (ЕО) № 794/2004 се изменят в съответствие с приложение III към настоящия регламент.
Член 4
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 ноември 2009 година.